Pojasnilo glede nastanek obdavčljivega dogodka in obveznosti obračuna DDV

Pojasnilo FURS št. 0920-23482/2021-9 z dne 6. 12. 2022

Obveščamo vas o spremembi oziroma dopolnitvi stališča glede nastanka obdavčljivega dogodka in obveznosti obračuna DDV v primeru podelitve gesla za dostop do različnih portalov oziroma programske opreme.

*Za storitev podelitve gesla za dostop do različnih portalov oziroma programske opreme, ki se zagotavlja nepretrgoma daljše časovno obdobje in za katero se v obdobju trajanja storitve izdajajo zaporedni računi ali izvršijo zaporedna plačila, nastane obveznost obračuna DDV v trenutku, ko poteče obdobje, na katero se taki računi ali plačila nanašajo, vendar to obdobje ne sme biti daljše od enega leta.*

Obdavčljiv dogodek pomeni dogodek, s katerim so izpolnjeni pravni pogoji, potrebni za nastanek obveznosti obračuna DDV. »Obveznost obračuna DDV« nastane, ko ima davčni organ po zakonu pravico zahtevati davek od osebe, ki ga je dolžna plačati, četudi je plačilo lahko odloženo.

[Zakon o davku na dodano vrednost - ZDDV-1](http://pisrs.si/Pis.web/pregledPredpisa?id=ZAKO4701) v prvem odstavku 33. člena določa, da obdavčljivi dogodek in s tem obveznost obračuna DDV nastane, ko je blago dobavljeno ali so storitve opravljene.

Pri nepretrganih dobavah blaga ali storitev ni vedno jasna časovna komponenta zaključka le teh, posebej še v primerih dobave blaga oziroma storitev, ki se dobavlja po delih glede na celotno pogodbeno dobavo. Tak primer bi lahko bil tudi podelitev gesla za dostop do določenega portala za daljše časovno obdobje ali podelitev filmskih licenc za daljše časovno obdobje, kjer prvi del dobave predstavlja podelitev gesla oziroma licence, drugi del pa dostopanje do portala oziroma uporabo licence v daljšem časovnem obdobju. Običajna praksa je, da se za tovrstne dobave izdajajo zaporedni računi ali vršijo zaporedna plačila. V teh primerih je treba zato izhajati iz drugega odstavka 33. člena ZDDV-1, ki določa, da če se za dobave blaga, razen za dobave blaga iz točke b) drugega odstavka 6. člena ZDDV-1, in opravljanje storitev izdajajo zaporedni računi ali se izvršijo zaporedna plačila, se šteje, da so opravljene v trenutku, ko poteče obdobje, na katero se taki računi ali plačila nanašajo, vendar to obdobje ne sme biti daljše od enega leta.

Primer:

Lastnik portala naročnikom izdaja račune za dostop do registra na portalu vsak mesec za obdobje enega meseca. Naročnik za dostop do portala za mesec januar 2023 geslo dobi 1. januarja 2023, račun pa se izda 5. februarja 2023.

* Davčni zavezanec račun plača 10. februarja 2023 - obdavčljivi dogodek in s tem obveznost obračuna DDV nastane v trenutku, ko poteče obdobje, na katero se ta račun nanaša, torej 31. januarja.
* Davčni zavezanec račun plača 25. januarja - obveznost obračuna DDV nastane v trenutku, ko poteče obdobje, na katero se to plačilo nanaša, torej 31. januarja.

V praksi so možni različni primeri, zato je treba opozoriti še na primer plačila pred podelitvijo gesla za enkraten dostop, za katerega se ne izdajajo zaporedni računi ali vršijo zaporedna plačila. V tem primeru nastane obdavčljiv dogodek na podlagi petega odstavka 33. člena ZDDV-1, ko je prejeto plačilo od prejetega zneska plačila.

Sprememba oziroma dopolnitev stališča se uporablja od izdaje tega pojasnila dalje.